Valerij Zaluzjnyj

**Valerij Fedorovytsj Zaluzjnyj** (født 1973) er en ukrainsk offiser. Han var Ukrainas forsvarssjef fra 27. juli 2021 til 8. februar 2024 og på samme tid medlem av det nasjonale sikkerhets- og forsvarsråd.
## Liv og virke
### Bakgrunn
Valerij Zaluzjny ble født i Novohrad-Volynskyj i 1973 som sønn av en sovjetisk yrkesoffiser. Han ble uteksaminert fra byskolen i 1989 og deretter fra teknisk skole for maskinteknikk i hjembyen.

### Ukrainas forsvarsmakt
Valerij Zaluzjny fullførte militærakademiet i Odesa i 1997, og gikk deretter gradene som troppsbefal, kompanisjef og bataljonssjef. Fra 2005 til 2007 studerte han ved Ukrainas nasjonale militærakademi. Fra 2009 til 2012 var han brigadesjef for den 51. mekaniserte brigade.

Zaluzjnyj tilhører en generasjon av militære offiserer som har hatt hele sin militære karriere i Ukrainas forsvar, og dermed ikke har bakgrunn fra Sovjetunionens røde armé. Under hans ledelse har prosedyrer og ledelsesprinsipper fra NATO blitt innført i det ukrainske forsvar, og sentralistiske styringsprinsipper forbundet med arven fra sovje-hæren avskaffet.

Fordi han var oppført på en internasjonal liste som ettersøkt av Russland, ble Zaluzjnyj i 2019 tatt i forvaring på Brussels internasjonale lufthavn, da han ankom til Belgia for å delta i et NATO-toppmøte. Mens han var i varetekt hos Interpols ringte han den ukrainske ambassadøren til NATO, som fikk avklart situasjonen.

### Fra Russlands angrep i 2024
Under Russlands invasjon av Ukraina i 2022 ble Zaluzjnyj forfremmet til den høyeste militære graden i Ukrainas forsvar, general.

Under hans ledelse var de ukrainske væpnede styrkene i stand til å motvirke fremrykningen av russiske styrker i mange deler av landet, spesielt rundt hovedstadsregionen, gjennom en blanding av konvensjonell krigføring med forsinkelse og jaktkamp i tråd med det østerrikske forsvarskonsept av romforsvar og ved å hindre og ødelegge russiske forsyninger.  Han hadde stolt på massebruk av panservernraketter og gjort trening på dem til en sentral del av krigsforberedelsene, noe som bidro betydelig til suksessene i forsvaret.

Han fikk anerkjennelse for den dyktighet han utviste ved å tilpasse styrkene til de raske forandringer på slagmarken ved effektiv delegering og informasjonsinnhentelse under den russiske invasjonen.

I 2022 ble Zaluzjnyj av *[[Time (magasin)|Time]]* kåret til en av verdens 100 mest innflytelsesrike personer.

I byen Pokrov ble Gorkij-gaten omdøpt Zaluzjnyj-gaten i mai 2022

I november 2023 kommenterte Valerij Zaluzjnyj relativt detaljert krigføringen i den russisk-ukrainske krig i en gjesteartikkel for The Economist, om hvordan Ukraina måtte gå frem for å kunne seire. Han omtalte blant annet hvilke deler av krigføringen der de ukrainske væpnede styrkene var svakere enn de russiske væpnede styrker (luft- og dronekrigføring, elektronisk krigføring, motbatteriild), hvilket utstyr og tjenester det ukrainske militæret trengte fra de allierte for å dekke sine egne underskudd av krigføring (fly, stroboskoper, moderne attrapper, tettere samarbeid innen elektronisk rekognosering, droneforsvarssystemer, bedre GPS-kontroll ved bruk av antenner, artilleri-rekognoseringsteknologi, ny eller eksperimentell mineryddingsteknologi), og hva den ukrainske militæret har til hensikt å gjøre for å beskytte sin egen reserve for mobiliseringer.

Etter at han ble avløst som øverstkommanderende i februar 2024 ble han kåret til en Helt av Ukraina.

## Utnevnelser
* Generalmajor (23. august 2017)
* Generalløytnant (24. august 2021)
* General (4. mars 2022)

## Utmerkelser
* Helt av Ukraina (9. februar 2024)

## Fotnoter

## Referanser


## Eksterne lenker
*